text: Denne Opel Rekord har været firmabil i 50 år
  06 juli 2014 kl. 14.12
  Om ti dage kan en Opel Rekord fejre et meget usædvanligt jubilæum. Så har varevognen været firmabil hos radioforhandler Vestergaard-Hansen i Vejle i 50 år.
  Den 66-årige Hans Vestergaard-Hansen viser den originale registreringsattest frem.
  - Når man har haft den i så mange år, bliver man jo glad ved den, siger han til TV SYD
  Han var 16 år, da den prestigefyldte Opel Rekord blev indkøbt til Corona Radio i Søndergade i Vejle. Og hvis I ikke fortæller det til nogen, så har han kørt i bilen, inden han blev 18...!
  - Det er den eneste bil, jeg sådan set har kørt i. Så bliver man glad ved det. Navnlig når den er blevet så gammel.
  Hans Vestergaard-Hansens har overtaget firmaet efter sin far ? og med det også firmabilen, som stadig bærer de originale YP papegøje-plader. Plader, der viser, at bilen har måttet bruges til erhverv og til privat kørsel. Og trods alderen siger kilometertælleren kun 352.000...
  Hans Vestergaard-Hansen er det man kalder en radio-nørd. Han er en af de få, der stadig kan reparere gamle radioer og fjernsyn. Noget værkstedet på Fredericiagade i Vejle bærer bræg. Visse af apparaterne er faktisk som taget ud af tv-serien Krøniken.
  Og Hans Vestergaard-Hansen nyder stadig at køre i bilen.
  - Jeg ved godt, at moderne biler er mere lydløse. Men man skal tage alderen i betragtning, siger han i dag til TV SYD.
  En tanke huer ham ikke: At bilen ikke kan mere:
  - Den skal aldrig hugges op. Hvis den ikke kan mere skal den på museum eller sådan noget.
  Mød Hans Vestergaard-Hansen og hans Opel Rekord i TV SYD i aften.
  